אורית פלג

אורית פלג (נולדה ב-1983) היא ביופיזיקאית ומדענית מחשב ישראלית-אמריקאית, פרופסור חבר במחלקה למדעי המחשב ובמכון לקדמת המחקר הביולוגי באוניברסיטת קולורדו בולדר, פרופסור חיצונית במכון סנטה פה. מומחית לחקר אותות בתקשורת ביולוגית.

 ביוגרפיה 
אורית פלג נולדה וגדלה בישראל. שירתה בצה"ל בתפקיד טכנולוגי בחיל האוויר.

ב-2003–2007 למדה לתואר ראשון בפיזיקה ומדעי המחשב באוניברסיטת בר-אילן. לקראת סיום לימודי התואר הראשון כבר החלה בלימודי תואר שני בפיזיקה, בהנחיית פרופ' יצחק רבין. עבודת המחקר שלה עסקה בג'לים פולימריים והיא השלימה את לימודיה בהצטיינות יתרה. ב-2008 יצאה לשווייץ ללימודי תואר שלישי במדעי החומרים, במכון הטכנולוגי של ציריך (ETH). עבודת הדוקטורט שלה, שהונחתה על ידי רבין יחד עם פרופ' מרטין קרוגר ופרופ' ויולה פוגל, נשאה את הכותרת "מודלים פשוטים של אינטראקציות תחרותיות במערכות ביופיזיקליות".

עם סיום הדוקטורט ב-2012 עברה לארצות הברית וביצעה שתי השתלמויות בתר-דוקטורט באוניברסיטת הרווארד: האחת במחלקה לכימיה וביולוגיה כימית והשנייה בבית הספר פולסון להנדסה ומדע יישומי. ב-2018 הצטרפה פלג לסגל המחלקה למדעי המחשב והמכון לקדמת המחקר הביולוגי באוניברסיטת קולורדו בולדר, בדרגת פרופסור עוזר (מקביל למרצה בכיר). בנוסף, היא חברת סגל נלווה במחלקות לפיזיקה, מתמטיקה שימושית, אקולוגיה וביולוגיה אבולוציונית. ב-2023 מונתה לפרופסור חבר והחל מ-2024 היא מחזיקת הקתדרה ע"ש מרווין ה' קרות'רס. במקביל, ב-2019 הצטרפה כסגל חיצוני למכון סנטה פה.

ב-2021 הייתה חוקרת אורחת בלשכת המחקר והחדשנות של אוניברסיטת קולורדו בולדר וב-2024 שהתה כחוקרת אורחת בפקולטה לפיזיקה במכון ויצמן למדע.

 מחקר 
מחקרה של פלג מתמקד בהבנת אותות בתקשורת ביולוגית, כיצד הם מיוצרים ומתפרשים. בעוד שערוץ התקשורת יכול להתבסס על כימיה, שמע או אור, מתברר שכל היצורים החיים מצליחים לקודד מידע ביולוגי בממדים גבוהים לכדי אותות שמתקיימים בממדים נמוכים יותר. פלג משתמשת בנחילי חרקים בתור מערכת מודל על מנת לזהות כיצד אורגניזמים רותמים את הדינמיקה של תקשורת ביולוגית, מבצעים אינטגרציה מרחבית וזמנית של האותות הללו ומעבירים את האותות לחבריהם.

במסגרת זו, פלג חוקרת גחליליות, אשר מתקשרות על פני מרחקים ארוכים באמצעות אותות של אור. היא וקבוצתה חשפו כי גחליליות מסנכרנות את דפוסי ההבהוב שלהן ושישנה צפיפות קריטית אשר נחיל הגחלילות חייב להגיע אליה בטרם הגחליליות מסתנכרנות זו עם זו בהצלחה.

בנוסף, היא חוקרת דבורים, אשר מסוגלות להגביר אותות כדי לקדם מידע מבוסס-פרומונים על אודות מיקומה של מלכת הדבורים. היא וקבוצתה הדגימו כי דבורים משתפות פעולה בצבירים כדי להגיב לכוחות מכניים כאשר הנחיל עובר זעזוע. וכמו כן כדי לייצר משבי אוויר באזורים דחוסים של הכוורת.

כמו כן, היא פיתחה תיאוריות כלליות לעיצוב אותות, העוסקות באופן שבו אורגניזמים מעבדים אותות ומגיבים אליהם בהקשר קולקטיבי.

 פרסים והוקרה 
 ההרצאה המדעית הצעירה בכנס גורדון בנושא פיזיקה הסתברותית בביולוגיה (2015)
 השתתפות בסדנת Rising Stars in Physics במכון הטכנולוגי של מסצ'וסטס (2016)
 חברת הוועד המנהל של החברה האמריקאית לפיזיקה (2019)
 חוקרת נבחרת של נשיונל גאוגרפיק (2021)
 פרס המדען הצעיר של האגודה למערכות מורכבות (2021)
 אחד מ-10 המאמרים הטובים ביותר בכנס ALIFE  (2022)
 שגרירת טימרהאוס (Timmerhaus) מטעם אוניברסיטת קולורדו בתוכנית המלגות של נשיא האוניברסיטה (2022)
 עמיתת קוטרל (Cottrell) מטעם תאגיד המחקר לקידום המדע (2022)
 מענק קריירה של הקרן הלאומית למדע (2022)
 עמיתת סלואן (Sloan) בפיזיקה (2023)
 אשת אשכולות של קרן שמידט (2024)
 עמיתת קאוולי (Kavli) מטעם האקדמיה הלאומית למדעים (2025)
 עמיתת סייאלוג (Scialog) מטעם תאגיד המחקר לקידום המדע (2025)

 מאמרים נבחרים 











 קישורים חיצוניים 




 אורית פלג, דף אישי באתר אוניברסיטת קולורדו בולדר



 הערות שוליים 

קטגוריה:ביופיזיקאיות ישראליות
קטגוריה:ביופיזיקאיות אמריקאיות
קטגוריה:מדעניות מחשב ישראליות
קטגוריה:מדעניות מחשב אמריקאיות
קטגוריה:חיילות חיל האוויר הישראלי
קטגוריה:בוגרות אוניברסיטת בר-אילן
קטגוריה:בוגרי אוניברסיטת בר-אילן
קטגוריה:בוגרי המכון הטכנולוגי של ציריך
קטגוריה:סגל אוניברסיטת קולורדו בולדר
קטגוריה:ישראליות שנולדו ב-1983
קטגוריה:ישראלים שנולדו ב-1983